b'\n_START_ARTICLE_\nFriderich Martens\n_START_PARAGRAPH_\nFriderich Martens (1635 - 1699) oli saksalainen l\xc3\xa4\xc3\xa4k\xc3\xa4ri ja luonnontutkija._NEWLINE_Martens ty\xc3\xb6skenteli l\xc3\xa4\xc3\xa4k\xc3\xa4rin\xc3\xa4 ja puoskarina Hampurissa. Vuonna 1671 h\xc3\xa4n osallistui Huippuvuorille suuntautuneelle tutkimusretkelle. Kapteeni Pieter Pieterszoon van Frieslandin komennoessa seilannut valaanpyyntialus Jonas im Walfisch l\xc3\xa4hti Hampurista 22. hein\xc3\xb6kuuta ja palasi Elbelle 21. elokuuta. Martens teki tarkkoja muistiinpanoja ja julkaisi havaintonsa 1675 teoksessa Spitzbergische oder Gr\xc3\xb6nl\xc3\xa4ndische Reise-Beschreibung, gethan im Jahre 1671. Teoksessa Martens raportoi niin s\xc3\xa4\xc3\xa4st\xc3\xa4, merest\xc3\xa4, kasveista ja el\xc3\xa4imist\xc3\xa4, t\xc3\xa4ydennettyn\xc3\xa4 monilla piirroksilla. Linnuista h\xc3\xa4n mainitsee j\xc3\xa4\xc3\xa4lokin (Pagophila eburnea) ja pohjankiislan (Uria lomvia), jotka kuvattiin tieteelle vasta seuraavan vuosisadan j\xc3\xa4lkipuoliskolla._NEWLINE_Martensin teos k\xc3\xa4\xc3\xa4nnettiin monille kielille ja se toimi arktisen el\xc3\xa4imist\xc3\xb6n hakuteoksena l\xc3\xa4hes parin sadan vuoden ajan. Kansalliskirjastossa on teoksen hollanninkielinen alkuper\xc3\xa4ispainos vuodelta 1710._NEWLINE_Vuonna 1861 nimesi Adolf Erik Nordenski\xc3\xb6ld Huippuvuorten Seitsensaarten (norj. Sju\xc3\xb8yane) saaristossa sijaitsevan saaren Martens\xc3\xb8yaksi, Friderich Martensin kunniaksi.'